מה כבר לא נאמר בישראל על התפלת מים? מצד אחד מחיר התפלת מי ים הוא נמוך מהמחיר אותו משלם הצרכן הביתי, כך שהתפלת מי ים עשוייה להיראות כמו הזדמנות עסקית לא רעה. מנגד, כלכלנים יודעים להסביר שהמחיר אותו משלם הצרכן הביתי עבור המים אינו משקף את המחיר הכלכלי, אלא מגולם בו גם רכיב גדול מאוד של מס אשר תפקידו לסבסד את המים לחקלאים (שמחירם זול בהרבה).
אבל התמריץ לפיתוח מערכות התפלה יעילות מגיע דווקא מכיוון אספקת המים למדינות מתפתחות, תחום שמוליד לעיתים רעיונות מקוריים ומעוררי השראה. במסגרת מאמצים אלה הראתה לאחרונה חברה מקליפורניה בשם "ספקטרה" שניתן להתפיל מי ים גם במערכת עצמאית לחלוטין וללא מקור אנרגיה חיצוני, ואף פיתחה מערכת מסחרית שמסוגלת לעשות את זה. היעילות של המערכת הזאת נובעת משימוש בשיטה שמנצלת את האנרגיה של הלחץ ההידראולי שנוצר במהלך תהליך ההתפלה, וכך משלשת (לפי טענת החברה) את היעילות של התהליך. שאר האנרגיה הדרושה מגיעה דרך תאים פוטואלקטריים וטורבינת רוח, אשר מספיקים להתפלה של בין 4 ל-15 קו"ב של מים ליום ללא זיהום וללא תלות במקור אנרגיה חיצוני. על פי הנתונים שמספקת החברה, מחיר מערכת כזו הוא בסביבות ה-60 אלף דולר ליחידה, ועלות ההתפלה הכוללת (כולל התחזוקה ועלות המימון לקניית המערכת) היא בערך 0.2 סנט לליטר (או 2 דולר לקו"ב).
אחד הפרוייקטים המוטוריים היותר מרגשים של התקופה האחרונה הוא ה"ריקשה המעופפת" של חברת "פאל–וי".
הריקשה המעופפת היא בעצם מכונית קטנה בעלת שלושה גלגלים שיכולה לנסוע בעיר או בכביש המהיר כמו כל מכונית קומפקטית רגילה. אולם כאשר הנהג חפץ להפוך את הנסיעה האיטית בפקק לטיסה ישירה, הוא יכול לפרוס את המדחף הגדול שמקופל על הגג שלה, והמכונית הופכת לגירוקופטר (כלי טיס שהוא מאין הכלאה בין מטוס והליקופטר). לאחר הרצה קצרה של כ-50 מטר הריקשה מתרוממת והופכת לכלי טיס לכל דבר.
הגירוקופטר אינו ידוע ככלי טיס יעיל במיוחד, אבל אחד היתרונות שלו הוא שקל יחסית לשלוט עליו. הנחיתה, לעומת זאת, היא סיפור קצת יותר מסובך. ביצועי הריקשה באוויר כמעט זהים לאלה שעל הקרקע: מהירות מירבית של כ 200 קמ"ש, וטווח של 600 קילומטרים, בצריכת דלק של בערך 25 קילומטרים לליטר.
תאריך היעד להשקת כלי הרכב הזה הוא שנת 2011, והמחיר הוא 140,000 דולר (ניתן לרכוש כבר עכשיו). לפי הודעת החברה, עיקר ההתעניינות מגיע ממשלות באירופה וארצות הברית, אשר מעוניינות להשתמש בכלי הרכב הזה בתור אמבולנסים וניידות משטרה.